钦定古今图书集成/明伦汇编/氏族典/第525卷 > 《廖用贤尚友录》 > 郝天挺
## 钦定古今图书集成/明伦汇编/氏族典/第525卷 > 《廖用贤尚友录》 > 郝天挺

按《元史郝天挺传》：“天挺字继先，出于朵鲁别族，自曾
祖而上，居安萧州。父和上拔都鲁，太宗、宪宗之世，多
著武功，为河东行省五路军民万户。天挺英爽刚直，
有志略，受业于遗山。元好问以勋臣子，世祖召见，俾
执文字，备宿卫春宫，裕宗遇之甚厚，除参议云南行
尚书省事，寻升参知政事，又擢陕西汉中道廉访使。”
未几，入为吏部尚书，寻除陜西行御史台中丞，拜中
书右丞。成宗崩，仁宗以太后命首定大难，及武宗还
自朔方，遂入正大统。定策之际，天挺与有力焉。仁宗
临御，拜河南行省平章政事，政化大行。皇庆二年卒，
年六十七。追封冀国公，谥文定。天挺尝修《云南实录》
五卷，又注唐人《鼓吹集》一十卷，行于世。